b'\n_START_ARTICLE_\nPasninkas\n_START_PARAGRAPH_\nPasninkas \xe2\x80\x93 religinio asketizmo forma \xe2\x80\x93 tam tikr\xc4\x85 laiko tarp\xc4\x85 trunkantis susilaikymas nuo kai kuri\xc5\xb3 g\xc4\x97rim\xc5\xb3 bei maisto produkt\xc5\xb3, pramog\xc5\xb3._NEWLINE_Religijose pasninkas rei\xc5\xa1kia \xc5\xbemogaus nor\xc4\x85 susitaikyti su Dievu, i\xc5\xa1vengti art\xc4\x97jan\xc4\x8dios bausm\xc4\x97s arba gail\xc4\x97jim\xc4\x85si d\xc4\x97l padarytos \xc5\xbealos. Judaizme pasninko metu \xc5\xbeydai susilaikydavo nuo maisto bei vandens nuo saul\xc4\x97tekio iki saul\xc4\x97lyd\xc5\xbeio, taip pat susilaikydavo nuo linksmybi\xc5\xb3, vengdavo praustis, nenaudodavo kvepal\xc5\xb3 ir ilgai melsdavosi, laikydamiesi skaistumo. Krik\xc5\xa1\xc4\x8dioni\xc5\xb3 pasnink\xc4\x85 III a. prad\xc4\x97jo reguliuoti Ba\xc5\xbeny\xc4\x8dia. B\xc5\xabna trumpieji (pvz., penktadieniais) ir ilgieji pasninkai \xe2\x80\x93 prie\xc5\xa1velykin\xc4\x97 gav\xc4\x97nia, prie\xc5\xa1kal\xc4\x97dinis adventas. Protestantai, neskaitant anglikon\xc5\xb3, privalomo pasninko neturi._NEWLINE_Keletas mokslini\xc5\xb3 tyrim\xc5\xb3 rodo, kad pasninkavimas gali tur\xc4\x97ti teigiamos \xc4\xaftakos \xc5\xa1irdies lig\xc5\xb3 rizikai suma\xc5\xbeinti ar pad\xc4\x97ti suma\xc5\xbeinti k\xc5\xabno riebal\xc5\xb3 kiek\xc4\xaf. Taip pat der\xc4\x97t\xc5\xb3 atkreipti d\xc4\x97mes\xc4\xaf \xc4\xaf tai, kad skirtingos kult\xc5\xabros naudoja skirtingus pasninko dietos apibr\xc4\x97\xc5\xbeimus, tad mokslini\xc5\xb3 tyrim\xc5\xb3 rezultatai taikomi ne pasninkui abstrak\xc4\x8diai, o konkre\xc4\x8diu tyrimu tirtai pasninko formai.'